Наставно-научном већу

Филозофског факултета

Универзитета у Београду

Наставно-научно веће Филозофског факултета Универзитета у Београду на седници одржаној 23. фебруара 2017. изабрало нас је у комисију за утврђивање испуњености услова за избор Селене Радовић, дипломираног социолога, мастер социолога и менаџера људских ресурса, у истраживачко звање истраживач-сарадник. У складу са тиме подносимо

**ИЗВЕШТАЈ**

**о испуњености услова за избор Селене Радовић у истраживачко звање истраживач-сарадник**

Селена Радовић је рођена 27. октобра 1989. године у Крагујевцу. Завршила је основне студије социологије са просечном оценом 9,90 на Филозофском факултету у Београду. На одбрани завршног рада у септембру 2012. године добила је оцену 10 и стекла

стручни назив дипломирани социолог. Завршни рад је радила на тему „Феминистичка критика порнографског дискурса у савременом друштву“. Колегиница Радовић је 2012. године била проглашена за „Студента генерације“ Филозофског факултета у Београду, а била је (2011-13) и стипендиста Фонда за младе таленте Министарства омладине и спорта Владе Републике Србије, као и стипендиста Фонда „Академик Драгослав Срејовић“ (2009-14). Теза мастер рада, одбрањеног у септембру 2013. на Одељењу за социологију Филозофског факултета и оцењеног деветком, била је: „Анализа турбо-фолка у светлу родних односа“. Осим досад стеченог социолошког образовања, Селена Радовић је с успехом завршила и мастер студије Факултета за организационе науке Универзитета у Београду, одбранивши мастер рад „Управљање знањем сарадника у настави на високошколској институцијама“ с највишом оценом 10. Уписала је докторске студије на Одељењу за социологију Филозофског факултета у Београду школске 2013/2014. године. За тему докторске дисертације „Модели развоја организационе културе: компаративна анализа мултинационалних и домаћих компанија у Србији“, под менторством проф. др Марије Бабовић, образована је Комисија за одбрану предлога теме и писање Реферата о квалификованости кандидата и подобности теме 9. фебруара 2017. године.

Селена Радовић од 2011. до данас обавља посао демонстратора на неколико курсева Основних студија социологије на Одељењу за социологију Филозофског факултета Универзитета у Београду. Ради се о следећим курсевима: „Увод у социологију музике“ (проф. др Александар Молнар); „Социологија свакодневног живота“ (проф. др Ивана Спасић); „Увод у светске религије“ (проф. др Милан Вукомановић); „Увод у социологију 1“ (проф. др Владимир Вулетић); „Увод у социологију 2“ (доц. др Јелена Пешић). Осим тога, у школској 2015/16. години, радила је као сарадник у настави на предмету „Социологија“ (проф. др Слободан Миладиновић) на Факултету за организационе науке Универзитета у Београду. Колегиница Радовић је, такође, секретар и члан редакције часописа „Социологија“ (М24) од марта 2015. године.

Што се истраживачког искуства тиче, колегиница Радовић га је стицала учешћем у низу истраживачких пројеката. Учествовала је у својству анкетара у следећим истраживањима: (2010) „Једнородитељске породице у Србији“, Института за социолошка истраживања Филозофског факултета у Београду; (2011) „Млади у Србији“, Института за социолошка истраживања Филозофског факултета у Београду; (2012) „Друштвена одговорност универзитета“, Института за социолошка истраживања Филозофског факултета у Београду. У својству интервјуисте, помагала је у извођењу истраживања „Неформалне праксе у Источној Европи: структуре, политичка култура и друштвене праксе“, *SeCons*. Напослетку, у својству истраживача-приправника, учествовала је у осмишљавању и остваривању истраживања „Изазови нове друштвене интеграције у Србији: концепти и актери“, које је финансирало Министарство за науку и технолошки развој Републике Србије (бр. 179035), Института за социолошка истраживања Филозофског факултета у Београду.

Колегиница Радовић је досад излагала резултате свога научног рада на трима научним конференцијама: 1. Power relations in pornography – pornography as a mirror of social reality (1st International Ph.D. Conference, Philosophy and Society, Rijeka, 25. X 2016); 2. Gender representations in media (The Global Human Rights Forum 2016 in Belgrade, 20-22. X 2016); Консолидација изборне демократије у Србији и формирање плуралистичке политичке елите (Изазови нове друштвене интеграције у Србији – концепти и актери, основни резултати пројекта, Београд 27/8. новембар 2015).

Селена Радовић је до ове године објавила следеће оригиналне научне радове:

(2016) (у коауторству с Младеном Радуловићем) „Трансформација у представљању родних улога у анимираним филмовима: пример Дизнијевих принцеза“, у: *Sociologija*, Vol LVIII/No. 1: стр. 86-112;

(2016) (у коауторству с Наташом Јовановић и Александром Марковић) „Консолидација изборне демократије у Србији, формирање плуралистичке политичке елите и њена политичко-идеолошка оријентација“, у: (прир). Младен Лазић, *Политичка елита у Србији у периоду консолидације капиталистичког поретка*, Београд: Институт за социолошка истраживања Филозофског факултета у Београду, 81-108.

Чланак „Трансформација у представљању родних улога у анимираним филмовима: пример Дизнијевих принцеза“ бави се испитавањем да ли се и у којој мери током времена (1937-2013) мењала слика жене у Дизнијевим анимираним филмовима. Праћен је однос према браку и сексуалности, као и свеукупна активност, изглед и мреже односа у које јунакиње ступају. Главни налаз истраживања јесте да се почев од 1960-их мења дотадашњи патријархални образац приказивања жена у Дизнијевим анимираним филмовима, па се од послушних и вредних жена којима је једини циљ удаја, долази до самосталних, самосвесних, образованих и професији посвећених „принцеза“. Но, уочено је, такође, да се у последњој деценији уочава разноликост типова принцеза, па док неке настављају путем еманципације, друге се делимично враћају патријархалном обрасцу.

У чланку „Консолидација изборне демократије, формирање плуралистичке политичке елите и њена идеолошка оријентација“ анализирају се процеси преображаја социјалистичке номенклатуре посредством „прелазних елита“ у владајући слој новообразоване капиталистичке класе. Нарочити нагласак је стављен на испитивање у којој је мери успостављена партиципативна политичка култура, као важан елемент изборне демократије. У раду је, такође, упоређен политички део владајуће класе с привредним парњаком. Закључено је да су недостатак транспарантности финансирања странака и кампања, присуство спреге с припадницима привредне елите, непотпуна аутономија судске и законодавне власти од извршне, те цензура у средствима масовног општења и неразвијена политичка култура праћена „прљавим кампањама“, препреке за озбиљније утемељење демократије у Србији. На плану вредносно-идеолошког усмерења уочена је велика шароликост, али и опште прихватање капиталистичког друштвено-економском система.

Видљиво је да у својим истраживањима Селена Радовић комбинује сазнајна интересовања усмерена ка испитивању родних и класних положаја са испитивањем структурног контекста и вредносних усмерености који одређују стања испитиваних појава, примењујући, уз остале, и различите варијанте феминистичке друштвене теорије. Њени резултати на плану студија, рада у настави на Филозофском факултету и Факултету организационих наука, као и резултати истраживачког рада и садржај објављених радова пружају комисији за писање овог извештаја задовољство да констатује *да мастер социолог Селена Радовић испуњава услове, дефинисане чланом 70. Закона о научноистраживачкој делатности, за избор у звање истраживач-сарадник.* У складу са тиме предлажемо **Наставно-научном већу Филозофског факултета Универзитета у Београду да изабере колегиницу Селену Радовић у звање истраживач-сарадник**.

У Београду, 17. марта 2017.

др Јово Бакић, доцент

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Мојић, ванредни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јелена Пешић, доцент

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_