На седници Наставно-научног већа Филозофског факултета Универзитета у Београду, одржаној 10. новембра 2016. године изабрана је стручна комисија у саставу проф. др Софија Стефановић, доц. др Јасна Вуковић и доц. др Бобан Трипковић за утврђивање услова за стицање звања ИСТРАЖИВАЧ САРАДНИК за РАДМИЛУ БАЛАБАН, докторанда Одељења за археологију Филозофског факултета Универзитета у Београду.

На основу увида у поднету документацију и истраживачки рад кандидата, Комисија подноси следећи

**И З В Е Ш Т А Ј**

**Биографија**

Радмила Балабан рођена је 16.02.1985. у Београду. Основне и мастер студије завршила је на Одељењу за археологију Филозофског факултета Универзитета у Београду, а на истом одељењу од 2010. уписана је на докторске студије. Током 2009. била је стипендиста Министарства Републике Словеније за високо образовање. Од 2011. запослена је на Одељењу за археологију Филозофског факултета у Београду, најпре као истраживач-приправник, а потом и као истраживач-сарадник на пројекту *Биоархеологија древне Европе: људи, животиње и биљке у праисторији Србије* који финансира Министарство просвете, науке и технолошког развоја републике Србије. Од 2016. ради као волонтер у библиотеци Одељења за археологију Филозофског факултета.

Радмила Балабан је учествовала у више истраживачких пројеката. Била је чланица истраживачких тимова током ископавања налазишта Ушће код Обреновца, Позајмиште код Фекетића, Стублине код Обреновца, Орловат-Подумка код Зрењанина, Градина на Јелици, Дреновац код Параћина, Буковац и Робаје-Равне вртаче код Мионице. Током истраживања прошла је различите фазе истраживачког процеса, од археолошких ископавања и израде теренске документације до обраде археолошког материјала. Од последњег нарочито истичемо обраду материјала од печене глине са локалитета Шабачка тврђава, Стублине код Обреновца и Земунска тврђава. Током свог студентског и истраживачког рада Радмила Балабан остварила је сарадњу са више институција, од којих помињемо Завод за заштиту споменика културе града Београда, Народни музеј у Зрењанину, Археолошки институт у Београду, Завод за заштиту споменика културе Ваљево, Филозофски факултет у Београду, Музеј града Београда и Регионални завод за заштиту споменика културе из Суботице.

Сарадња коју је Радмила Балабан остварила са различитим институцијама научног и културног значаја указује на вишесмеран приступ истраживачкој каријери. На основу објављених истраживачких радова, о којима ће бити више речи касније, може се рећи да су њена професионална интересовања примарно фокусирана на испитивање друштвених и економских односа на подручју централног Балкана током неолита, што је уосталом и предмет истраживања њене докторске дисертације под називом *Престижна добра у винчанској култури: друштвена улога и вредност предмета од камена, бакра и љуштура морских организама*. Осим тога, њена интересовања усмерена су на методику научног рада и презентацију и промоцију културног наслеђа и науке у Србији. О последњем сведоче и многобројна учешћа у активностима ширег друштвеног значаја. На пример, кандидаткиња је учествовала у промоцији Одељења за археологију Филозофског факултета у Београду, током 2013. била је координатор манифестације Ноћ музеја на Филозофском факултету у Београду, а објавила је и један текст о презентацији неолитског наслеђа у музејима. Истраживачки рад кандидаткиње опширније је представљен у следећем делу извештаја.

**Истраживачки радови и учешће на научним скуповима**

Радмила Балабан презентовала је укупно 9 радова на конференцијама националног (6) и међународног (3) значаја. Већина презентација на конференцијама било је у оквирима њених ужих професионалних интересовања. Међу њима посебно истичемо учешћа на 20-ој годишњој скупштини Европске асоцијације археолога у Истанбулу (септембар 2014) са радом *Could the copper objects can be considered as a prestige?* и на 18-ом неолитском семинару (новембар 2011) у организацији Филозофског факултета у Љубљани са радом *Use and reuse of the house-reconstructing social structures in the Neolithic*. Од 2012. је редовна учесница скупова Српског археолошког друштва, а 2015. и 2016. организовала је и засебне сесије посвећене проблемима археолошке терминологије.

Кандидаткиња Радмила Балабан објавила је 5 истраживачких радова, од чега четири у часописима националног значаја док је један рад објављен у зборнику радова са конференције међународног значаја. У својим радовима усмерена је на три истраживачке теме. Прву истраживачку тему чине друштво и економија у касном неолиту централног Балкана. У радовима *Предмети од нефрита и/или јадеита на неолитским локалитетима у Војводини* (2013 - Рад Музеја Војводине 55: 25-33) и *Алабастер у винчанској култури на простору Србије* (2014 - Гласник Српског археолошког друштва 30: 7-26) посвећена је испитивању друштвене и економске улоге предмета егзотичног порекла (јадеит, нефрит и алабастер) који су нађени на неолитским налазиштима на централном Балкану. Сировине од којих су предмети израђени биле су током неолита изузетно ретке што је свакако имало утицај на друштвену и економску вредност артефаката. Кандидаткиња оправдано истиче неопходност ревизије наших сазнања о егзотичним предметима на подручју централног Балкана, а прикупљање, систематизација и интерпретација тих података део су ширег пројекта на коме ради у оквиру њене докторске дисертације.

Кандидаткиња је свесна потребе да се истраживања културне комплексности друштава из прошлости обаве у контексту преиспитивања метода и научне објективности саме дисциплине. У раду *Археолошки индикатори насиља и сукоба у касном неолиту централног Балкана – могућности идентификације* (Гласник Српског археолошког друштва 29: 23-49) бави се проблемом идентификовања насиља и сукоба у касном неолиту и нуди индикаторе на основу којих их је могуће препознати у археолошком запису. То је, истовремено, један од првих радова из те области у српској археологији будући да је неолит до недавно погрешно сматран периодом у коме су насиље и сукоби били реткост. Преиспитивање методике археолошког рада тема је и рада *Проблеми терминологије у праисторијској археологији* (Гласник Српског археолошког друштва 31: 321-337) написан у коауторству са М. Митровић и Н. Ћосић, који се бави, како сам наслов указује, терминима који су у праисторијској археологији коришћени да именују и објасне одређене феномене у прошлости. Ауторке су претежно фокусиране на терминолошке одреднице које имају значај за разумевање процеса и феномена у праисторији централног Балкана, али су свесне да су данашњи недостаци археолошке номенклатуре укорењени у историји саме дисциплине. У вези са тим, истичу проблем истраживачке валидности више термина. На пример, алабастер је сировина за коју је дуго сматрано да потиче из лежишта на Фрушкој гори. Нова испитивања показују да су под одредницом алабастер у археолошкој литератури третирани предмети од различитих сировина (мермер, мермерни оникс, калцит) чије порекло на археолошким налазиштима може да буде веома различито. Тиме, јасно, упућују на потребу за преиспитивањем начина на који су ти предмети набављени и укључени у свакодневни живот неолитских заједница.

Трећа истраживачка тема којом се бави Радмила Балабан је презентација неолитског наслеђа. У раду *Problems of Neolithic musealization* (*Research, Preservation and Presentation of Banat Heritage. Current State and Long Term Strategy, 2012, Vršac*) осврће се на музејску презентацију неолитског наслеђа. У раду истиче неколико примере добре музеолошке праксе у свету и у Србији, указујући како нове технологије граде нове односе између археолошког наслеђа и људи. Иако је примарно фокусирана на примере презентације неолитског наслеђа, исти закључци могу да се примене и на баштину из других периода прошлости.

**Закључак**

На основу увида у биографију и библиографију, Комисија сматра да Радмила Балабан испуњава услове предвиђене *Законом о научно-истраживачкој делатности* за стицање звања ИСТРАЖИВАЧ-САРАДНИК и предлаже Наставно-научном већу Филозофског факултета Универзитета у Београду да утврди испуњеност услова за избор РАДМИЛЕ БАЛАБАН у звање ИСТРАЖИВАЧ-САРАДНИК.

Место и датум: Београд, 16.01.2017.

Комисија у саставу:

\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Бобан Трипковић

\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Софија Стефановић

\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Јасна Вуковић